Príloha č. 2

Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie 
na obdobie rokov 2006-2008

Vychádzajúc z Ústavy Slovenskej republiky, sú na našom území všetci ľudia slobodní a rovní v dôstojnosti a právach. Základné práva a slobody sa zaručujú na území Slovenskej republiky všetkým bez ohľadu na odlišné postavenie vymedzené v Ústave SR. Nikoho nemožno z týchto dôvodov poškodzovať, zvýhodňovať alebo znevýhodňovať. 

Vláda Slovenskej republiky sa vo svojom programovom vyhlásení z novembra 2002, zaviazala „garantovať občianske slobody a všestranný rozvoj ľudských práv“ ako aj „bojovať proti všetkým formám intolerancie“.

Na zabezpečenie týchto aktivít vláda SR pravidelne schvaľuje systematický nástroj prevencie a boja proti intolerancii a diskriminácii. Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006-2008 (ďalej len „Akčný plán„) sa predkladá na rokovanie vlády SR s cieľom naplniť vnútroštátne i medzinárodné požiadavky na vytváranie tolerantného a demokratického štátu, rozvoja multikultúrneho  charakteru spoločnosti, zvýšenia tolerancie spoločnosti a predchádzanie všetkým formám diskriminácie prostredníctvom rôznych aktivít príslušných rezortov, mimovládnych organizácií a ďalších subjektov zaoberajúcich sa touto problematikou. 

Slovenská republika týmto Akčným plánom reaguje na vyhlásenie druhej Dekády OSN pre vzdelávanie k ľudským právam na obdobie rokov 2005 – 2014 na 59. zasadnutí OSN ako aj  plní  záväzky  vyplývajúce  SR  z  členstva  v  EÚ  a iných medzinárodných organizáciách (napr. OBSE).
 Výbor na odstránenie rasovej diskriminácie vo svojom záverečnom stanovisku k posúdeniu správy predloženej Slovenskou republikou podľa článku 9 Medzinárodného dohovoru o odstránení všetkých foriem rasovej diskriminácie, „odporúča, aby SR zohľadnila relevantné časti deklarácie a akčného programu z Durbanu pri začleňovaní dohovoru do svojho vnútroštátneho právneho poriadku“ , a aby  „do svojej ďalšej periodickej správy zaradila informácie o ďalších akčných plánoch alebo iných opatreniach, ktoré prijala s cieľom implementovať deklaráciu a akčný program z Durbanu na národnej úrovni.“ (uznesenie vlády SR č. 87 zo dňa 2. 2. 2005 k Správe o priebehu a výsledkoch prezentácie štvrtej a piatej periodickej správy Slovenskej republiky o implementácii Medzinárodného dohovoru o odstránení všetkých foriem rasovej diskriminácie pre Výborom OSN na odstránenie rasovej diskriminácie).
Zároveň je aj jedinou aktivitou, ktorou sa Slovenská republika prezentuje na medzinárodnej úrovni riešenie otázok intolerancie a diskriminácie (napr. konferencie Štokholm 2001, 2002, Berlín 2003, Brusel 2004).

Akčný plán na obdobie rokov 2006-2008 je už štvrtým Akčným plánom od roku 2000 a nadväzuje na dosiahnuté výsledky predchádzajúcich Akčných plánov. Aj tento Akčný plán má za cieľ napomáhať vytváranie systematickej a trvalej pozornosti problematike dodržiavania ľudských práv a predchádzania diskriminácii v rámci jednotlivých rezortov a rozvíjať spoluprácu rezortov s jednotlivými mimovládnymi organizáciami a ďalšími subjektmi.

Finančné prostriedky na aktivity mimovládnych neziskových organizácií v rámci Akčného plánu v roku 2006 boli zabezpečené uznesením vlády SR č. 255 zo dňa 22. 3. 2006 a to vyčlenením z rozpočtových prostriedkov z rezervy vlády SR vo výške 4.043.700,-Sk.  
Dôvodom na tento postup bola skutočnosť, že finančné krytie Akčného plánu na rok 2006 bolo zaradené do priorít Úradu vlády SR ako podprogram „Podpora multikultúrneho charakteru spoločnosti“ v rámci programu Úradu vlády SR „Tvorba a implementácia politík“.
Ministerstvo financií SR pri schvaľovaní priorít vlády SR neschválilo finančné zabezpečenie priorít Úradu vlády SR a tým ani finančné zabezpečenie aktivít Akčného plánu na rok 2006. Poskytnutie finančných prostriedkov z rezervy vlády SR v roku 2006 bolo na základe týchto okolnosti opodstatnené.
	Rozhodnutie vlády SR pôsobiť v oblasti predchádzania všetkým formám intolerancie a diskriminácie naznačuje zodpovedný prístup vlády k riešeniu naznačeného vývoja súvisiaceho so zvýšeným počtom prejavov intolerancie v poslednom období.
Rovnako neopomenuteľný je fakt, že Akčný plán je jediným komplexným a systematickým nástrojom vlády SR v oblasti predchádzania diskriminácie a intolerancie len zvýrazňuje naliehavosť poskytnutia týchto finančných prostriedkov.    
Finančné prostriedky na aktivity Akčného plánu v rokoch 2007 a 2008 budú zabezpečené v príslušných štátnych rozpočtoch. Materiál obsahuje len plánované aktivity akčného plánu v týchto rokoch. Rozsah aktivít a finančné požiadavky na ne budú aktualizované.  

Priority Akčného plánu na obdobie rokov 2006-2008 vychádzajú z úspešných aktivít v predchádzajúcich rokoch. Akčný plán bude pokračovať v snahe o zvyšovanie vedomostnej úrovne občanov Slovenskej republiky v oblasti ľudských práv všeobecne, v efektívnej  implementácii antidiskriminačnej legislatívy, v riešení postavenia migrantov na Slovensku ako aj v ďalších konkrétnych aktivitách v oblasti predchádzania negatívnym javom v spoločnosti. 
 Priority Akčného plánu sú doplnené aj o aktivity v oblasti predchádzania extrémizmu a antisemitizmu. Dôvodom týchto doplnení je trend zvýšenia prejavov extrémizmu v poslednom období. Rovnako aj skutočnosť, že Slovenská republika sa 15. novembra 2005 stala členom Pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu (ITF). S cieľom stabilizovať a posilňovať postavenie Slovenskej republiky je potrebné plnohodnotne a uvedomelo participovať na všetkých aktivitách ITF. 

Priority Akčného plánu na obdobie rokov 2006 – 2008: 

1.	Systematické vzdelávanie príslušníkov profesijných skupín,  ktorí majú pri výkone svojho povolania vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie.
1.1	Systematické vzdelávanie príslušníkov Policajného zboru a Hraničnej a cudzineckej   
polície v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
1.2. Systematické vzdelávanie príslušníkov Ozbrojených síl SR ako i zamestnancov v oblasti 
predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
1.3. Systematické vzdelávanie pedagógov a budúcich pedagógov v oblasti predchádzania 
všetkým formám diskriminácie, rasizmu, xenofóbie, antisemitizmu a ostatným 	prejavom intolerancie.
1.4. Systematické vzdelávanie príslušníkov Zboru väzenskej a justičnej stráže SR v oblasti 
predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
1.5 Systematické vzdelávanie sudcov, justičných čakateľov a prokurátorov a právnych 
čakateľov prokuratúry v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
1.6. Systematické vzdelávanie zdravotníckych pracovníkov v oblasti predchádzania všetkým 
formám diskriminácie, rasizmu, xenofóbie, antisemitizmu a ostatným prejavom	intolerancie.
1.7. Systematické vzdelávanie zamestnancov zariadení sociálnych služieb a zamestnancov 
úradov práce, sociálnych vecí a rodiny v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
1.8. Systematické vzdelávanie zamestnancov v štátnej službe a zamestnancov pri výkone práce 
vo verejnom záujme a zamestnancov územnej samosprávy v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
1.9. Systematické vzdelávanie žiakov základných škôl a študentov stredných a vysokých škôl 
v oblasti  predchádzania všetkým formám diskriminácie, rasizmu, xenofóbie,	 antisemitizmu a ostatným prejavom intolerancie.

2.	Systematické vzdelávanie a mienkotvorná činnosť v oblasti predchádzania diskriminácie vo vzťahu k migrantom u profesijných skupín a verejnosti.
2.1. Príprava a realizácia prednášok zameraných na zvýšenie informovanosti zamestnancov 
v štátnej a zamestnancov pri výkone práce vo verejnom záujme smerom k migrantom v spolupráci s mimovládnymi organizáciami a inými inštitúciami.
2.2. Aktivity zamerané na poskytnutie základnej  právnej a sociálnej  pomoci pre migrantov 
prichádzajúcich na územie SR.
2.3. Príprava a realizácia aktivít zameraných na zvýšenie informovanosti žiakov základných a 
stredných škôl  a vybraných skupín obyvateľstva smerom k migrantom v spolupráci s mimovládnymi organizáciami a inými inštitúciami a vytváraniu multikultúrneho prostredia.

3.	Zintenzívnenie boja proti extrémizmu formou prípravy a aplikácie legislatívy, zefektívnenia odhaľovania, objasňovania, dokazovania a postihu trestnej činnosti motivovanej rasovou a inou neznášanlivosťou formou systematického vzdelávania a mienkotvornej činnosti v oblasti predchádzania extrémizmu.

4.	Zintenzívnenie monitoringu, systematického vzdelávania a mienkotvornej činnosti v oblasti predchádzania antisemitizmu.

5.	Realizácia aktivít zameraných na riešenie problematiky znevýhodnených skupín obyvateľstva.
5.1. Príprava a realizácia legislatívnych a strategických materiálov a projektov
5.2. Systematické vzdelávanie zamestnancov ústredných orgánov štátnej správy v oblasti 
zachovávania zásady rovnakého zaobchádzania s mužmi a ženami.
5.3. Systematické vzdelávanie mediálnych pracovníkov a pracovníkov monitoringu médií 
v oblasti zachovávania zásady rovnakého zaobchádzania s mužmi a ženami.

6.	Podpora kultúrnych a spoločensko-vedných aktivít venovaných problematike 
dodržiavania ľudských práv a predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
6.1. Seminár venovaný medzinárodnoprávnym záväzkom SR v oblasti diskriminácie 
a medzinárodnoprávnym nástrojom ochrany proti diskriminácii.
6.2. Príprava a realizácia aktivít Ministerstva kultúry SR, venovaných problematike  
predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
6.3. Zabezpečenie infraštruktúry a realizácie kompetencií Národnej komisie pre výchovu k 
ľudským právam.
6.4. Zorganizovanie filmového festivalu o menšinách. 
6.5. Národný plán výchovy k ľudským právam.
6.6.  Monitoring a mienkotvorná činnosť 

7.	Činnosť Medzirezortnej skupiny na realizáciu Akčného plánu predchádzania 
všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008.

Predchádzajúce Akčné plány 2000 - 2001, 2002 - 2003 a 2004 - 2005 sa pripravovali v dvojročnej periodicite. Tento Akčný plán sa pripravuje na obdobie rokov 2006 – 2008 na základe pripomienky Ministerstva financií SR k  priebežnej správe o plnení Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005. Ministerstvo financií SR odporúčalo v nadväznosti na prípravu rozpočtu verejnej správy na rok 2006 – 2008 vypracovať Akčný plán na roky 2006 – 2008.  

Akčný plán je vypracovaný na základe návrhu aktivít poskytnutých Ministerstvom kultúry SR, Ministerstvom obrany SR, Ministerstvom práce, sociálnych vecí a rodiny SR, Ministerstvom spravodlivosti SR, Ministerstvom školstva SR, Ministerstvom vnútra SR, Ministerstvom zdravotníctva SR, Ministerstvom zahraničných vecí SR, Ministerstvom financií SR, Justičnou akadémiou, Generálnou prokuratúrou SR, Úradu hraničnej a cudzineckej polície Prezídia Policajného zboru SR, Migračného úradu MV SR, Slovenským národným strediskom pre ľudské práva, Slovenskou zdravotníckou univerzitou, Združením miest a obcí Slovenska, Úradom pre štátnu službu, Štátnym pedagogickým ústavom a mimovládnymi organizáciami.

	Predložený materiál nemá ekonomický, environmentálny vplyv, vplyv na zamestnanosť a podnikateľské prostredie. Financovanie aktivít Akčného plánu na rok 2006 bolo zabezpečené z rozpočtov jednotlivých rezortov a zároveň sumou 4.043.700,-Sk uvoľnenou z rezervy vlády SR uznesením č. 255 zo dňa 22. 3. 2006..

Materiál bol prerokovaný na zasadaní Rady hospodárskeho a sociálneho partnerstva dňa 3. 3. 2006.

1.	Systematické vzdelávanie príslušníkov profesijných skupín, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.1  Systematické vzdelávanie príslušníkov Policajného zboru, príslušníkov Hraničnej a cudzineckej polície v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

A.	Ministerstvo vnútra SR (ďalej len „MV SR“), Prezídium Policajného zboru a Úrad hraničnej a cudzineckej polície Prezídia Policajného zboru bude zabezpečovať systematické vzdelávanie príslušníkov Policajného zboru (ďalej len „PZ“), príslušníkov Hraničnej a cudzineckej polície v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie a prejavom neonacizmu. 
Termín :  2006 - 2008
Zodpovední : MV SR , Prezídium Policajného zboru, Úrad hraničnej a cudzineckej polície Prezídia Policajného zboru
Finančné zabezpečenie : z rozpočtovej kapitoly MV SR 

B.	MV SR usporiada raz ročne (čiže v roku 2006, 2007 a 2008) seminár s medzinárodnou     
účasťou zameraný na problematiku odhaľovania, objasňovania, dokumentovania a     vyšetrovania trestnej činnosti motivovanej rasovou, národnostnou a inou    neznášanlivosťou alebo páchanou priaznivcami extrémistických skupín. 
Termín :  2006 - 2008
Zodpovední : MV SR 
Finančné zabezpečenie : z rozpočtovej kapitoly MV SR 

C.	Občianske združenie Ľudia proti rasizmu zabezpečí systematické vzdelávanie príslušníkov policajného zboru, príp. výchovných poradcov v oblasti predchádzania všetkým formám diskriminácie a intolerancie. Cieľom školení bude dôslednejšia príprava príslušníkov policajného zboru na odhaľovanie a riešenie všetkých foriem diskriminácie. Zameranie školení v prvom roku sa bude aj nový trestný zákon s poukázaním na zmeny v rasových paragrafoch. 
Zároveň zabezpečí dotlač materiálov a prípravu nových informačných materiálov pre oblasť vzdelávania, prácu s mládežou a profesijnými skupinami. Materiál bude distribuovaný ku konečným adresátom (školy, policajné stanice, pedagogicko-psychologické poradne a pod.).
Termín :  2006 
Zodpovední : Ľudia proti rasizmu
Finančné zabezpečenie : 250.000,- Sk

1.2. Systematické vzdelávanie príslušníkov Ozbrojených síl SR ako i zamestnancov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

Ministerstvo obrany SR zabezpečí formou spoločenskovedných seminárov systematické vzdelávanie príslušníkov Ozbrojených síl SR a vybraných zamestnancov rezortu ministerstva obrany v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
Termín :  2006 - 2008
Zodpovední : MO SR , 
Finančné zabezpečenie : z rozpočtovej kapitoly MO SR 

1.3  Systematické vzdelávanie pedagógov a budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Ministerstvo školstva SR v spolupráci so Štátnym pedagogickým ústavom, Ústavom informácií a prognóz školstva (ďalej len „ÚIPŠ“) a ďalšími metodicko-pedagogickými centrami  a mimovládnymi neziskovými organizáciami zabezpečia realizáciu vzdelávacích aktivít pedagógov a budúcich pedagógov v súlade s  Národným plánom výchovy k ľudským právam na roky 2005 –2014.
A.	Organizovať vzdelávanie učiteľov, metodikov, riadiacich zamestnancov, zamestnancov školských úradov, rozličných pedagogických inštitúcií, ako aj ostatné zainteresované skupiny ľudí, zamerané na získavanie informácií o  ľudských právach vrátane informácií o právach národnostných menšín, spojené s praktickým výcvikom.
Termín :  2007 
Zodpovední : MŠ SR 
Finančné zabezpečenie : z rozpočtovej kapitoly MŠ SR      
      
B.	V pregraduálnej a postgraduálnej  príprave učiteľov zamerať cielenú pozornosť na  získavanie a rozvoj zručností v interaktívnych, zážitkových a projektových metódach, aby boli schopní pri práci s deťmi reálne aplikovať získané poznatky o ľudských právach a vytvárať demokratické prostredie na ich aplikáciu. Pilotne overiť vzdelávací modul s týmto zameraním.
Termín :  2007 
Zodpovední : MŠ SR 
Finančné zabezpečenie : z rozpočtovej kapitoly MŠ SR            

C.	Pripraviť  dostatočný  počet pedagógov vyučujúcich v rómskom jazyku.
Termín :  2007 
Zodpovední : MŠ SR 
Finančné zabezpečenie : z rozpočtovej kapitoly MŠ SR            

D.		Zabezpečiť permanentnú  pregraduálnu a  postgraduálnu  multietnickú a  	multikultúrnu  prípravu učiteľov. V pregraduálnej a postgraduálnej  príprave učiteľov zamerať cielenú pozornosť na  získavanie a rozvoj zručností v interaktívnych, zážitkových a projektových metódach, aby boli schopní pri práci s deťmi reálne aplikovať získané poznatky o ľudských právach a vytvárať demokratické prostredie na ich aplikáciu. Pilotne overiť vzdelávací modul s týmto zameraním.
Termín : úloha stála
Zodpovední : MŠ SR 
Finančné zabezpečenie : z rozpočtovej kapitoly MŠ SR            

E.	Nadácia Katedra zrealizuje projekt „Tolerancia – tréning trénerov -  interaktívny zážitkový tréning pre pedagógov stredných odborných učilíšť“.  Cieľom programu je vzdelávanie pedagógov k tolerancii a šírenie idey tolerancie a znášanlivosti ako spôsob vytvárania vzájomnej úcty, tolerancie, porozumenia a dobrého vzájomného spolunažívania majoritného a minoritného obyvateľstva Slovenskej republiky a odstraňovania takých negatívnych fenoménov v spoločnosti ako sú diskriminácia, rasizmus, xenofóbia, antisemitizmus a intolerancia. Projekt sa realizuje formou organizovania seminárov s tematikou ľudských, menšinových práv, demokratických princípov a ich inštitucionálnej podpory, politických, hospodárskych, sociálnych práv pre pedagógov a prezentáciou techniky pre pedagógov s cieľom ich adaptácie a šírenia ako aj využitia v pedagogickej praxi.
Termín :  2006 
Zodpovední : Nadácia Katedra
Finančné zabezpečenie : 120.000,- Sk

F.	Nadácia Katedra zrealizuje vroku 2007 projekt „Tolerancia – tréning trénerov -  interaktívny zážitkový tréning pre pedagógov základných škôl“.  Cieľom programu nadväzuje na predchádzajúci rok, teda ide o vzdelávanie pedagógov k tolerancii a šírenie idey tolerancie a znášanlivosti, ale na základných školách.
Termín :  2007 
Zodpovední : Nadácia Katedra
Predpokladané fin. zabezpečenie: 120.000,- Sk

G.	Občianske združenie Občan a demokracia zrealizuje projekt „Diskriminácia v sociálnoprávnom kontexte – interaktívne a participatívne vzdelávanie učiteľov stredných škôl a pedagógov diagnostických centier a reedukačných domovov“.
Cieľom projektu je napomôcť učiteľom a učiteľkám na stredných školách a pedagógom a pedagogičkám v diagnostických centrách a reedukačných domovoch získavať relevantné informácie týkajúce sa sociálnoprávnych aspektov súvisiacich s diskrimináciou a relevantné zručnosti súvisiace s predchádzaním a bojom proti diskriminácii a zvyšovať ich citlivosť k tomuto javu, a to najmä prostredníctvom realizácie vzdelávacích aktivít. 
Termín :  2006, 2007, 2008 
Zodpovední : Občan a demokracia
Finančné zabezpečenie : 99.700,- Sk
Predpokladané fin. zabezpečenie  na roky 2007 a 2008 :  99.700,- Sk každoročne

1.4 Systematické vzdelávanie príslušníkov Zboru väzenskej a justičnej stráže SR v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

V rámci celoživotného vzdelávania odborného personálu zboru MS SR a Zbor zapracuje do odborno–zdokonaľovacieho školenia personálu na jednotlivých ústavov zboru a do vzdelávania manažmentu zboru, problematiku predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie a v spolupráci s občianskymi združeniami budú pokračovať vo výcvikových aktivitách v oblasti ochrany ľudských práv  na jednotlivých profesijných úrovniach. 
Termín :  2006 - 2008
Zodpovední : MS SR , Zbor väzenskej a justičnej stráže
Finančné zabezpečenie : z rozpočtovej kapitoly MS SR

1.5 Systematické vzdelávanie sudcov, justičných čakateľov a prokurátorov a právnych čakateľov prokuratúry v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
        
Od 1.septembra 2004 začala vykonávať činnosť Justičná akadémia (zriadená zákonom č. 548/2003 Z. z.) – vzdelávacia inštitúcia s celoštátnou pôsobnosťou, ktorá zabezpečuje, organizuje a vykonáva vzdelávanie justičných čakateľov na súdoch, právnych čakateľov na prokuratúre, sudcov, prokurátorov a súdnych úradníkov (súdnych tajomníkov, vyšších súdnych úradníkov a probačných a mediačných úradníkov). 
Justičná akadémia bude v rokoch 2006 – 2008 realizovať semináre a prednášky zamerané predovšetkým na aktuálnu problematiku ochrany ľudských práv, azylové právo, rasovo motivovanú trestnú činnosť a problematiku diskriminácie v širšom kontexte pri prednáškach z oblasti psychológie. 
V rámci akademického plánu na I. polrok 2006 budú uskutočnené v Inštitúte vzdelávania Ministerstva spravodlivosti SR v Omšení viaceré semináre, ktoré sa budú dotýka predmetnej problematiky. 
V rámci systematického vzdelávania v oblasti ľudských práv bude v súčinnosti s kanceláriou zástupcu pred ESĽP uskutočnených 6 seminárov venovaných témam trestného a netrestného úseku.
V súčinnosti s CEP-ou bude realizovaný seminár na tému „Diskriminácia: právne a psychologické aspekty.“ Ďalšie semináre budú  realizované akadémiou v rámci projektu TWL 2004, v ktorom partnerom je Nemecko.
Termín :  2006 - 2008
Zodpovední : MS SR , Justičná akadémia
Finančné zabezpečenie : z rozpočtovej kapitoly MS SR

1.6. Systematické vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

A.	Ministerstvo zdravotníctva SR (ďalej len „MZ SR“) v spolupráci so Slovenskou zdravotníckou univerzitou („ďalej len „SZU“) bude v rokoch 2006 –2008 pokračovať v systematických vzdelávacích aktivitách pre zdravotníckych pracovníkov, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. SZU zaradí problematiku rovnosti v zdraví do postgraduálneho vzdelávania zdravotníckych pracovníkov, pregraduálneho štúdia verejného zdravotníctva a ošetrovateľstva.  Tematika predchádzania diskriminácie bude zaradená do námetov pre diplomové a dizertačné práce. 
Termín :  2006 - 2008
Zodpovední : MZ SR , SZU
Finančné zabezpečenie : z rozpočtovej kapitoly MZ SR        

B.	SZÚ zabezpečí vypracovanie, vytlačenie a distribúciu knižnej publikácie „Rovnosť v zdraví“, M. Šulcová – L. Hegyi a kol, určenej pre pracovníkov vo verejnom zdravotníctve, lekárov prvého kontaktu a pracovníkov štátnej správy a samosprávy. 
Termín :  2006 
Zodpovední : SZU
Finančné zabezpečenie : 300 000,- Sk        

C.	MZ SR v spolupráci so SZU a profesijnými organizáciami (napr. Asociáciou súkromných lekárov) plánuje uskutočniť tematické školenie pre lekárov prvého kontaktu zdravotníckeho personálu o informovanom súhlase (v nadväznosti na obvinenia z údajných sterilizácií rómskych žien), možnostiach prevencie priamej a nepriamej diskriminácie pri poskytovaní zdravotnej starostlivosti v ambulantných a lôžkových zdravotníckych zariadeniach. Súčasne sa plánuje vypracovanie dokumentov na zabezpečenie informovaného súhlasu pre lekárov v prihraničných oblastiach a regiónoch, v ktorých je vyššie zastúpenie národnostných menšín v slovenskom jazyku a v jazykoch národnostných menšín. Vzhľadom na narastajúci počet migrantov a utečencov,  MZ SR plánuje vypracovať návrh týchto dokumentov aj v anglickom, prípadne inom jazyku. 
Termín :  2006 - 2008
Zodpovední : MZ SR , profesné organizácie
Finančné zabezpečenie : z rozpočtovej kapitoly MZ SR        

D.	SZÚ bude organizovať školiace akcie pre rómskych asistentov v problematike ochrany zdravia a prevencie chorôb predovšetkým v regiónoch s vysokým zastúpením rómskej populácie.
Termín :  2006
Zodpovední : SZU
Finančné zabezpečenie 250 000,- Sk 

E.	SZÚ bude organizovať školiace akcie pre rómskych asistentov v problematike výchovy k zdraviu tehotných rómskych žien predovšetkým v regiónoch s vysokým zastúpením rómskej populácie.
Termín :   2007
Zodpovední : SZU
Predpokladané fin. zabezpečenie: 250 000,- Sk    

F.	Pre poslucháčov SZU budú vypracované, vytlačené a distribuované učebné texty z odboru Komunitná medicína, problematika diskriminácie sa zaradí pre študentov I. a II. stupňa verejného zdravotníctva a ošetrovateľstva SZU do predmetov pregraduálneho štúdia verejného zdravotníctva a ošetrovateľstva a do predmetu štúdia Master of Public Health. 
Termín :   2006 – 2008
Zodpovední : SZU
Finančné zabezpečenie: SZU

1.7 Systematické vzdelávanie zamestnancov zariadení sociálnych služieb a zamestnancov úradov práce, sociálnych vecí a rodiny v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Ministerstvo práce, sociálnych vecí a rodiny SR (ďalej len MPSVR SR) bude zabezpečovať systematické (cyklické) vzdelávanie zamestnancov pôsobiacich v štátnej správe a zamestnancov pri výkone práce vo verejnom záujme, pracujúcich na úradoch práce, sociálnych vecí a rodiny  ako aj v zariadeniach sociálnych služieb v oblastiach predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, predovšetkým v súlade s prijatým zákonom č. 365 /2004 Z. z o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov („antidiskriminačný zákon“).Cieľom projektu je vyškolenie lektorského tímu, zabezpečenie vedomostí v danej oblasti a  budovanie lektorských zručností, komunikačných predpokladov, príprava modelových situácií a riešenia týchto situácií.           
Termín :  2006 - 2008
Zodpovední : MPSVR SR
Finančné zabezpečenie : z rozpočtovej kapitoly MPSVR SR        				

1.8 Systematické vzdelávanie zamestnancov v štátnej správe a zamestnancov pri výkone práce vo verejnom záujme a zamestnancov územnej samosprávy v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

A.	Úrad pre štátnu službu (ďalej len „ÚPŠS“) zabezpečí systematické vzdelávanie štátnych zamestnancov, ktorí pri výkone svojho povolania majú vplyv na predchádzanie všetkým formám diskriminácie a vzdelávanie a mienkotvornú činnosť zamestnancov v štátnej správe pre počet štátnych zamestnancov závislý od množstva finančných prostriedkov v rozpočtovej kapitole ÚPŠS.
Termín :  2006 - 2008
Zodpovední : ÚPŠS
Finančné zabezpečenie : z rozpočtovej kapitoly ÚPŠS        

B.	Ministerstvo kultúry SR (ďalej len „MK SR“) zabezpečí systematické vzdelávanie príslušníkov profesijných skupín v oblasti kultúry, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie.
Termín :  2006 - 2008
Zodpovední : MK SR
Finančné zabezpečenie : z rozpočtovej kapitoly MK SR       

C.	Združenie miest a obcí Slovenska v spolupráci so Slovenským národným strediskom pre ľudské práva bude realizovať vzdelávanie volených predstaviteľov a zamestnancov miestnej územnej samosprávy v rámci projektu „Škola územnej samosprávy“. A to formou 3 dvojdňových kurzov so zameraním sa na ochranu a dodržiavanie ľudských práv a slobôd v podmienkach miestnej územnej samosprávy aj vo vzťahu k cudzincom a utečencom v SR; na zachovávanie zásady rovnakého zaobchádzania s mužmi a ženami; postavenie a pôsobnosť obce pri realizácii základného práva na vzdelanie vrátane pracovnoprávnych vzťahov v oblasti základného školstva, zachovávanie rovnosti prístupu pri zabezpečovaní a poskytovaní sociálnych služieb, pri zamestnávaní sociálne znevýhodnených skupín obyvateľstva.
Termín :  2006 - 2008 	
Zodpovední : ZMOS, SNSĽP
Finančné zabezpečenie : 480.000,-Sk
Predpokladané fin. zabezpečenie na roky 2007 a 2008: 480.000,-Sk každoročne
1.9 Systematické vzdelávanie žiakov základných škôl, študentov stredných a vysokých škôl v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

A.	Oddelenie prevencie Kancelárie prezidenta Policajného zboru SR zabezpečí pokračovanie projektov prevencie kriminality a inej protispoločenskej činnosti v pôsobnosti MV SR, predovšetkým v oblasti zvyšovania úrovne právneho povedomia a informovanosti u žiakov a študentov poskytnutím aktuálnych informácií o právnych aspektoch normálneho a patologického správania a informovať o predsudkoch a diskriminácii, rasizme a ponižovaní, podporovať a šíriť toleranciu a znášanlivosť a poukázať na rovnosť všetkých ľudí pred zákonom.  
Termín :  2006 - 2008
Zodpovední : Prezídium Policajného zboru SR
Finančné zabezpečenie : z rozpočtovej kapitoly MV SR        

B.	Právna klinika Trnavskej univerzity zabezpečí v roku 2006 realizáciu projektu „Projekt vzdelávania študentov stredných škôl a odsúdených k tolerancii (prostredníctvom študentov práva a ich výučby o predchádzaní všetkým formám diskriminácie, rasizmu, xenofóbie, antisemitizmu a ostatným prejavom intolerancie)“. 
Cieľom projektu je zvýšiť toleranciu v spoločnosti vzdelávaním študentov  k tolerancii prostredníctvom výučby o predchádzaní všetkým formám diskriminácie, rasizmu, xenofóbie, antisemitizmu a ostatným prejavom intolerancie. Projekt je zameraný na vybavenie knižnice troch právnych kliník pri troch právnických fakultách literatúrou domácou a zahraničnou, týkajúcou sa diskriminácie vo všetkých smeroch. Príjemcom finančných prostriedkov bude Právna klinika Trnavskej univerzity v Trnave, ktorá nakúpené publikácie prevedie na právne kliniky v Bratislave a v Košiciach prostredníctvom darovacích zmlúv. Ďalším zámerom je vytvorenie informačného letáku týkajúceho sa diskriminácie a možnosti boja proti nej. Tento leták bude rozdávaný na stredných školách počas vyučovacích hodín týkajúcich sa problematiky diskriminácie.
Termín :  2006
Zodpovední : Právna klinika Trnavskej univerzity
Finančné zabezpečenie : 99.000,- Sk        
   
C.	Právna klinika Trnavskej univerzity zabezpečí v roku 2007 realizáciu projektu „Projekt vzdelávania študentov stredných škôl a vysokých škôl k tolerancii (prostredníctvom realizácie simulovaného súdneho pojednávania s problematikou diskriminácie a výučby o predchádzaní všetkým formám diskriminácie, rasizmu, xenofóbie, antisemitizmu a ostatným prejavom intolerancie)“.  
Cieľom projektu je zvýšiť toleranciu v spoločnosti vzdelávaním študentov  k tolerancii prostredníctvom realizácie simulovaného súdneho pojednávania na tému predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Zámerom predkladaného projektu je realizácia simulovaného súdneho pojednávania s diskriminačným prvkom. Na základe vytvoreného fiktívneho prípadu, ktorý bude vychádzať z   novoprijatého zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (tzv. antidiskriminačný zákon), cieľové skupiny pochopia podstatu a mechanizmus antidiskriminačného boja. Simulované súdne pojednávania sa budú pripravovať na stredných školách a budú realizované na krajských súdoch. Bude vytvorený celý súdny spis k prípadu, obsahujúci žalobu, vyjadrenie odporcu, výpovede jednotlivých svedkov, dôkazový materiál a pod.. Čo je v prípade realizácie tohto antidiskriminačného simulovaného pojednávania veľmi dôležité, je široký záber cieľovej skupiny, ktorú zasiahne. Nebudú to len študenti stredných škôl a študenti práva vysokých škôl, ktorí pochopia mechanizmus antidiskriminačného zákona a jeho základnú filozofiu, ale budú to aj sudcovia, ktorí si tento mechanizmus prostredníctvom takéhoto simulovaného pojednávania osvoja. 
Termín :  2007
Zodpovední : Právna klinika Trnavskej univerzity
Predpokladané fin. zabezpečenie: 117.000,- Sk        

D.	OZ Človek v ohrození bude realizovať projekt „Kluby Jeden svet na školách – pilotný projekt“. Hlavnou úlohou projektu je vytvoriť sieť školských klubov na stredných školách, zameraných na podporu tolerancie a myšlienky ľudských práv. Cieľom projektových aktivít je vyškoliť klubových lídrov z radov študentov a vybaviť ich potrebným materiálmi, aby mohli sami organizovať projekcie dokumentárnych filmov a diskusie pre študentov. Cieľom projektu je vychovávať mladú generáciu k dodržiavaniu ľudských práv, pochopeniu ľudí iných etník, rás a náboženstiev a prispievať k znižovaniu xenofóbie, predsudkov a apatie mládeže k utrpeniu ľudí v blízkych i vzdialených kútoch sveta. 
Termín :  2007 
Zodpovední : OZ Človek v ohrození
Predpokladané fin. zabezpečenie : 125.000,- Sk

E.	OZ Človek v ohrození plánuje v roku 2008 rozšíriť sieť školských klubov na stredných školách vytvorených v rámci projektu  „Kluby Jeden svet na školách II.“.
Termín :  2008
Zodpovední : OZ Človek v ohrození
Predpokladané fin. zabezpečenie: 145.000,- Sk

F.	Slovenský výbor UNICEF zrealizuje projekt „Hovorme o právach i zodpovednosti“. Ten má napomôcť deťom a mladým ľuďom vybudovať hodnotový systém a má tiež ambíciu vybaviť pedagógov a ostatných dospelých, pracujúcich s deťmi, vhodnými metodickými nástrojmi na výučbu o právach detí a  predchádzať vzniku negatívnych javov (xenofóbia, rasizmus a ďalších.). Predpokladá  prácu s pedagógmi (vypracovanie vhodného metodického materiálu, implementačné semináre) a študentami (diskusie na hodinách etickej výchovy.)Kľúčovou témou projektu je vylúčenie. Simulačné cvičenia a príbehy detí, ktoré sa s ním museli vyrovnávať ako i aktívna účasť mladých ľudí v kampani (dobrovoľné zapojenie mladých ľudí do činnosti UNICEF napr. predaj pohľadníc) a dobrovoľnej činnosti, by mali pomôcť mladým ľuďom vcítiť sa do pocitov tých, ktorých denná realita  je neporovnateľná s kvalitou ich života. 
Z finančných prostriedkov Akčného plánu bude hradená predovšetkým dotlač publikácie „S každým dieťaťom sa ráta“. S publikáciou budú pracovať najmä dobrovoľníci na prezentáciách, ďalej ju predstavia aj prezentáciách pre metodické centrá, tak s ňou budú môcť pracovať pedagógovia priamo na hodinách. Publikácia prezentuje práva dieťaťa, ku každému právu obsahuje množstvo cvičení a príbehov. Ineraktívnou a hravou formou tak vysvetľuje Dohovor o právach dieťaťa a napomáha jeho zavádzanie do praxe.
Termín :  2006
Zodpovední : Slovenský výbor UNICEF
Finančné zabezpečenie : 150.000,- Sk
G.	Slovenský výbor UNICEF v spolupráci s Linkou detskej istoty zrealizujú projekt „Inakosť“ a detský svet. Cieľom projektu je vytvorenie interaktívnej webovej stránky pre žiakov základných škôl zapojených do projektu INFOVEK, ale aj pre všetkých žiakov.  Prostredníctvom tejto stránky vtiahnuť širokú detskú populáciu do problematiky intolerancie, dosiahnuť vyššie informovanie o Dohovore o právach dieťaťa a tým zabezpečiť predchádzanie všetkých foriem diskriminácie, rasizmu, xenofóbie a antisemitizmu ako aj ostatným formám intolerancie. 
Termín:  2006 - 2008
Zodpovední : Slovenský výbor UNICEF
Finančné zabezpečenie: 190.000,- Sk
Predpokladané fin. zabezpečenie na roky 2007 a 2008: 90.000,- Sk každoročne

2.	Systematické vzdelávanie a mienkotvorná činnosť v oblasti predchádzania diskriminácie vo vzťahu k migrantom u profesijných skupín a verejnosti.

2.1. Príprava a realizácia prednášok zameraných na zvýšenie informovanosti zamestnancov v štátnej správe a zamestnancov pri výkone práce vo verejnom záujme smerom k migrantom v spolupráci s mimovládnymi organizáciami a inými inštitúciami.

A.	Ministerstvo vnútra Slovenskej republiky bude realizovať systematické vzdelávanie a mienkotvornú činnosť predstaviteľov štátnej správy a samosprávy vo vzťahu k migrantom. 
Termín:  priebežne 
Zodpovední : MV SR 
Finančné zabezpečenie: z rozpočtovej kapitoly MV SR

B.	Slovenská humanitná rada bude realizovať projekt „Mosty k tolerancii III.“. Hlavným cieľom predkladaného projektu je minimalizovať všetky formy a prejavy diskriminácie, xenofóbie, rasizmu a intolerancie v úzkom súvise s azylovou problematikou. Projekt sa bude naďalej usilovať efektívne a pozitívne ovplyvňovať verejnú mienku v danej problematike a zvýšiť povedomie obyvateľov SR žijúcich v oblasti bratislavského kraja, kde je tiež potrebná informovanosť a tolerancia voči iným rasám, náboženstvám a kultúram. Keďže migranti aj azylanti prichádzajú aj prechádzajú  práve sem a tadiaľto.  Cieľom je tiež vyzdvihnúť dôležitosť miery integrácie menšín a ich spolužitie s majoritnou spoločnosťou ako s jednou z dôležitých podmienok fungovania Slovenska v EÚ. Projekt má ambíciu rozšíriť pole pôsobnosti projektu na bratislavský región. Prioritne sa bude Slovenská humanitná rada sústreďovať na skupiny - žiaci a študenti základných a stredných škôl, zamestnanci obecných a miestnych zastupiteľstiev a úradov pôsobiacich v týchto oblastiach a iné skupiny obyvateľstva. 
Termín:  2006 - 2008
Zodpovední : Slovenská humanitná rada 
Finančné zabezpečenie: 145.000,- Sk
Predpokladané fin. zabezpečenie na roky 2007 a 2008: 145.000,- Sk každoročne

C.		Spoločnosť ľudí dobrej vôle bude realizovať projekt „Právo na azyl znamená právo na život“. V rámci predkladaného projektu by Spoločnosť ľudí dobrej vôle chcela zvýšiť právne vedomie občanov, hlavne príslušníkov hraničnej a cudzineckej polície a mladých ľudí, ktorých najviac zaujíma problematika azylantov a s tým súvisiace základné ľudské práva slobody.
Prioritná skupina pre pracovníkov Spoločnosti ľudí dobrej vôle je mesto Humenné a jeho okolie, kde budú sústrediť realizáciu najväčšieho počtu prednášok. Dôvodom je fakt, že po avízovaní zriadenia záchytného tábora v tomto meste Migračným úradom MV SR v roku 2001, sa zdvihla vlna nesúhlasu, ktorá bola deklarovaná nie len obyvateľmi mesta Humenné, ale aj okolitých obcí formou niekoľkých protestných petícii. 
Termín :  2006-2008
Zodpovední :  Spoločnosť ľudí dobrej vôle
Finančné zabezpečenie : 120.000,- Sk
Predpokladané fin. zabezpečenie na roky 2007 a 2008: 120.000,- Sk každoročne

2.2. Aktivity zamerané na poskytnutie základnej  právnej a sociálnej  pomoci pre migrantov prichádzajúcich na územie SR.

Migračný úrad MV SR (ďalej len „MÚ MV SR“) ako odborný útvar Ministerstva vnútra Slovenskej republiky zodpovedá za tvorbu a realizáciu migračnej politiky v oblasti azylu, ako aj za ochranu a zabezpečenie starostlivosti o žiadateľov o azyl. 
MÚ MV SR vo svojich zariadeniach v úzkej spolupráci s mimovládnymi organizáciami, ako aj cirkevnými a charitatívnymi organizáciami zabezpečí zodpovedajúce podmienky garantujúce ochranu ľudských práv žiadateľov o azyl a integráciu  azylantov do spoločnosti. Zároveň zabezpečí realizáciu vzdelávacích a ostatných aktivít sociálnej a psychologickej asistencie. 
MÚ MV SR v súčinnosti s mimovládnymi organizáciami bude i naďalej zabezpečovať prítomnosť sociálnych pracovníkov v azylových zariadeniach aj nad rámec bežného pracovného času s cieľom postupného zavedenia 24-hodinového riadeného dohľadu sociálnych pracovníkov  na žiadateľov o azyl, ako je tomu momentálne v rámci projektu Európskeho utečeneckého fondu „Ochrana práv maloletých cudzincov bez sprievodu v azylovej procedúre nachádzajúcich sa na území SR“ v azylových zariadeniach Brezová pod Bradlom a Rohovce. Skúsenosti s týmto pracovným režimom pracovníkov mimovládnych organizácií naznačujú možné zlepšenie situácie aj v predchádzaní všetkým formám diskriminácie a ostatných foriem intolerancie  v azylových zariadeniach MÚ MV SR. 
MÚ MV SR bude posilňovať bezpečnostný systém v azylových zariadeniach, ich vnútornú bezpečnosť a vonkajšiu ochranu proti svojvoľnému vstupu nežiaducich osôb do týchto zariadení, a to najmä formou technických, organizačných a personálnych opatrení v prospech zvýšenej ochrany žiadateľov o udelenie azylu, najmä tzv. „zraniteľných  skupín“ žiadateľov o azyl, ako sú osamelé  mladé ženy a dievčatá, matky s deťmi, maloletí bez sprievodu, telesne a duševne handicapované osoby. Ide o zriaďovanie  tzv. „zón chráneného bývania“, režimové užívanie  spoločných priestorov v azylových zariadeniach  rozličnými  skupinami žiadateľov o udelenie azylu, zaistenie trvalého dohľadu nad bezpečím ubytovaných osôb zo strany súkromných bezpečnostných služieb (kamerový systém, vizuálny dohľad, pravidelné obhliadky) a tým predchádzať aj rozličným formám diskriminácie.
V roku 2006 v rámci informačnej kampane sa predpokladá uskutočniť cca 70 seminárov pre pracovníkov štátnej správy a samosprávy. V  dňoch 23.1.-24.1. 2006 sa v tomto smere v Brezovej pod Bradlom uskutočnila  prednáška a pracovné semináre za účasti širokého spektra pracovníkov štátnej správy a samosprávy, ako aj zamestnávateľských subjektov v okrese  Myjava.  
V spolupráci so Spoločnosťou ľudí dobrej vôle (Goodwill) je pripravený na vydanie Informačný bulletin obsahovo zameraný na migračnú politiku  Slovenskej republiky a jej uplatňovanie v praxi. Jeho cieľom je poskytnúť informácie o tejto problematike širšej verejnosti.
Termín:  priebežne
Zodpovední : Migračný úrad MV SR v spolupráci s mimovládnymi organizáciami
Finančné zabezpečenie: z rozpočtovej kapitoly MV SR

2.3.Príprava a realizácia aktivít zameraných na zvýšenie informovanosti žiakov základných a stredných škôl  a vybraných skupín obyvateľstva smerom k migrantom v spolupráci s mimovládnymi organizáciami a inými inštitúciami a vytváraniu multikultúrneho prostredia.

V súvislosti so schváleným Národným plánom výchovy k ľudským právam na obdobie rokov 2005 - 2014, plánuje Ministerstvo školstva SR v spolupráci so Štátnym pedagogickým ústavom a ďalšími zainteresovanými subjektmi zrealizovať nasledovné výchovné aktivity  oblasti zvyšovania informovanosti vybraných skupín obyvateľstva smerom k migrantom a vytváraniu multikultúrneho prostredia. 

A.	Vypracovať informácie o histórii, kultúre a vzdelávaní národnostných menšín SR     a publikačne vydať, resp. zapracovať do učebného obsahu vybraných učebných predmetov  ZŠ a SŠ.
Termín :  2008 
Zodpovední : MŠ SR , 
Finančné zabezpečenie : z rozpočtovej kapitoly MŠ SR            

B.		Vypracovať ciele a obsah multikultúrnej výchovy a multikultúrneho vzdelania vrátane metodiky  výchovy a vyučovania k multikulturalite. 
Termín :  2008 
Zodpovední : MŠ SR , 
Finančné zabezpečenie : z rozpočtovej kapitoly MŠ SR           

C.	Realizovať aktivity zamerané na podporu materinského jazyka a pôvodnú kultúru detí.
Termín :  stála úloha
Zodpovední : MŠ SR , 
Finančné zabezpečenie : z rozpočtovej kapitoly MŠ SR         
          
D.	Vytvárať multikultúrne  príručky  pre učiteľov, vhodné pre prácu s deťmi migrantov.
Termín :  stála úloha
Zodpovední : MŠ SR , 
Finančné zabezpečenie : z rozpočtovej kapitoly MŠ SR       

E.	Slovenské národné stredisko pre ľudské práva bude v oblasti problematiky migrantov realizovať „Monitoring adaptácie detí vybraných skupín cudzincov, ktorí žijú a pracujú na území Slovenskej republiky, možnosti poskytovania služieb a právnej ochrany“. Cieľom projektu je monitoring počtu a štruktúry detí cudzincov, ktorí žijú a pracujú na území SR vo vybraných regiónoch SR (Bratislava, Košice), návrh opatrení  na zistenie úrovne zabezpečenia sociálno–právnej ochrany, vzdelávania, sociálneho zabezpečenia, poskytovania zdravotníckej starostlivosti tejto skupiny detí  a informačná kampaň o situácii a postavení detí vybraných skupín cudzincov, ktorí žijú a pracujú na území SR.
Termín :  2006
Zodpovední : SNSĽP 
Finančné zabezpečenie : 200.000,- Sk

F.	Nadácia Milana Šimečku chce v roku 2008 realizovať projekt “Nové menšiny a my“. Zámerom projektu je vniesť problematiku „nových menšín“ do povedomia slovenskej spoločnosti ako aj poukázať na formy, príčiny a dôsledky migrácie. 
	Pod pojmom „nové menšiny“ vnímame etnické menšiny, ktoré nie sú akceptované ako národnostné menšiny tradične žijúce na tomto území.
Cieľom je podporiť plnohodnotnejšiu integráciu a spoločenský rozvoj najmladšej generácie nových skupín. Projekt tiež priblíži slovenským deťom kultúru a život v krajinách, z ktorých nové menšiny pochádzajú ako aj postavenie týchto regiónov v rámci globalizovaného sveta. Pomocou interaktívnych a zážitkových metód, či cielených aktivít, do ktorých bude zapojená celá škola, alebo väčšia skupina žiakov - tak slovenských ako aj deti imigrantov - chceme zvýšiť citlivosť mladých ľudí voči problémom, ktoré prináša globalizácia a formou priamej výmeny skúseností či konfrontácie individuálnych názorov otvoriť jedným aj druhým prístup k spoločenskej a kultúrnej realite opačnej strany. 
Termín :  2006
Zodpovední : Nadácia Milana Šimečku
Finančné zabezpečenie : 100.000,- Sk

3.	Zintenzívnenie boja proti extrémizmu formou prípravy a aplikácie legislatívy, 
zefektívnenia odhaľovania, objasňovania, dokazovania a postihu trestnej činnosti motivovanej rasovou a inou neznášanlivosťou formou systematického vzdelávania a mienkotvornej činnosti v oblasti predchádzania extrémizmu.

A.	Ministerstvo vnútra SR zintenzívni boj proti extrémizmu formou prípravy a aplikácie legislatívy a formou zefektívnenia odhaľovania, objasňovania a dokumentovania trestnej činnosti motivovanej rasovou a inou neznášanlivosťou. 
Termín :  stála úloha
Zodpovední : MV SR 
Finančné zabezpečenie : z rozpočtovej kapitoly MV SR       

B.	V súvislosti so schváleným Národným plánom výchovy k ľudským právam na obdobie rokov 2005 - 2014, plánuje Ministerstvo školstva SR v spolupráci s ďalšími zainteresovanými subjektmi pokračovať v uskutočňovaní Olympiády ľudských práv - celoštátnej súťaže žiakov stredných škôl zacielenej na problematiku ľudských práv. Téma prípadových štúdií a esejí sa bude venovať i problematike boja proti diskriminácii. 
Termín :  stála úloha- každoročne
Zodpovední : MŠ SR 
Finančné zabezpečenie : z rozpočtovej kapitoly MŠ SR       
4.	Zintenzívnenie monitoringu, systematického vzdelávania a mienkotvornej 
činnosti v oblasti predchádzania antisemitizmu.

Nadácia Milana Šimečku realizuje predovšetkým vzdelávacie a informačné aktivity súvisiace s pamiatkou holokaustu a problematikou antisemitizmu. Experti NMŠ sa zúčastnili aj na práci pracovnej skupiny MZV v čase vstupu Slovenskej republiky do pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu (ITF). Nadácia v rokoch 2006 až 2008 plánuje realizovať Interkultúrne vzdelávanie s dôrazom na holokaust a antisemitizmus a v rámci neho tieto aktivity :

A.	Projekt Anna Franková – odkaz dejín dnešku
Putovná výstava na 30 výstavných paneloch približuje pomocou autentických fotografií a osobných denníkových výpovedí životný osud mladého židovského dievčaťa a jej rodiny, ktorý je zasadený do kontextu historických udalostí počas druhej svetovej vojny. Výstava však sprostredkúva aj osudy a výpovede iných ľudí, ktorí boli alebo sú obeťami nejakej formy diskriminácie. Podstatou projektu je iniciovať záujem o históriu holokaustu z pohľadu prežívania „obyčajných“ ľudí – obetí, a zároveň poukázať, že aj keď v každej spoločnosti existujú rozdiely medzi ľuďmi (sociálne, kultúrne, etnické, náboženské či politické), všetci ľudia sú si rovnocenní. Hlavným cieľom je nabádať k tomu, aby sa mladí ľudia zamýšľali nad hodnotami, ktoré by mali byť súčasťou modernej a slobodnej spoločnosti.
Projekt je založený na koncepte peer to peer, čiže rovesníckeho vzdelávania. To znamená, že študenti, vyškolení počas trojdňového workshopu, sú sprievodcami po výstave pre svojich rovesníkov.
Termín :  2006
Zodpovední : Nadácia Milana Šimečku 
Finančné zabezpečenie : 100.000,- Sk       

B.	Projekt Stratení susedia – zabudnutá história
Jedinečnosť projektu Stratení susedia – zabudnutá história spočíva v tom, že hlavnými aktérmi/bádateľmi v lokálnej histórii sú samotní študenti stredných škôl. Projekt začal v roku 2004, po jeho ročnej realizácii NMŠ vydala prvý zborník študentských prác Stratení susedia – zabudnutá história a v roku 2007 plánujeme vydať druhý zväzok študentských prác.
V prvej fáze projektu sa pátranie zameriava na židovských a rómskych obyvateľov – susedov, ktorí zmizli z bezprostredného susedstva študentov, resp. ich rodín. Úlohou mladých výskumníkov je prostredníctvom dobových dokumentov, rozhovorov s pamätníkmi, analýzou lokálnej dobovej tlače, denníkov, kroník spracovať vlastnú interpretáciu daného historického obdobia v pre nich známej lokalite. Okrem získavania poznatkov a nových informácií ich práca na projekte nesporne obohatí aj ľudsky. Cez priame zážitky sú schopní veľmi citlivo reflektovať aj súčasné problémy prijímania „inakosti“ v najširšom slova zmysle, stávajú sa citlivejší k prejavom  intolerancie, xenofóbie a rasizmu vo svojom okolí. Z Akčného plánu sa predpokladá finacovanie vydania zborníka študentských prác v roku 2007.
Termín :  2007
Zodpovední : Nadácia Milana Šimečku 
Predpokladané fin. zabezpečenie: 100.000,- Sk       

5.	Realizácia aktivít zameraných na riešenie problematiky znevýhodnených skupín 
obyvateľstva.

5.1. Príprava a implemetácia legislatívnych a strategických materiálov a realizácia  projektov

A.	Ministerstvo kultúry SR (ďalej len „MK SR“) zabezpečí prípravu dokumentu Stratégia rozvoja kultúrnych potrieb znevýhodnených skupín obyvateľstva do roku 2007, realizácia opatrení a úloh vyplývajúcich zo stratégie.
Termín :  2006 - 2007
Zodpovední : MK SR
Finančné zabezpečenie : z rozpočtovej kapitoly MK SR    

B.		Ministerstvo školstva SR uskutoční výskum sociálno-psychologických aspektov reintegrácie rómskych detí do ZŠ.
Termín :  2007
Zodpovední : MŠ SR 
Finančné zabezpečenie : z rozpočtovej kapitoly MŠ SR       

C.		Ministerstvo školstva SR zabezpečí  v praxi  aplikáciu  Koncepcie  integrovaného  vzdelávania  rómskych  detí a mládeže vrátane rozvoja stredoškolského a vysokoškolského vzdelávania s cieľom vyrovnať šance rómskych detí v prístupe k vzdelávaniu aj v spolupráci s MVO.
Termín :  stála úloha
Zodpovední : MŠ SR ,MVO 
Finančné zabezpečenie : z rozpočtovej kapitoly MŠ SR       

D.	Ministerstvo zdravotníctva SR realizuje Projekt PHARE 2003-004-995-01-06 – Zlepšenie dostupnosti rómskej menšiny k zdravotnej starostlivosti v SR. Úlohou projektu je zabezpečenie dostupnosti zdravotníckej starostlivosti pre marginalizované rómske komunity vo vybraných lokalitách a zlepšenie prístupu rómskej menšiny k zdravotnej starostlivosti prostredníctvom zavedenia činnosti terénnych zdravotných asistentov pilotným spôsobom. 
Termín :  priebežne
Zodpovední : MZ SR
Finančné zabezpečenie : PHARE

E.	Národná rada občanov so zdravotným postihnutím v SR bude realizovať „Národný tréningový seminár o právach zdravotne postihnutých občanov“. Je súčasťou projektu Aktivisti a obhajcovia – tréningový program v oblasti práv zdravotne postihnutých je európskym projektom, do ktorého je zapojených 11 krajín EÚ. Jeho cieľom je vytvoriť národné antidiskriminačné skupiny aktivistov a obhajcov práv, vytvoriť medzinárodnú sieť týchto aktivistov. Všetci, ktorí budú v tejto oblasti pôsobiť, budú vyškolení v rámci projektu. Slovensko ako jeden z partnerov projektu má za úlohu vyškoliť si vlastných aktivistov a obhajcov, pričom využije skúsenosti z medzinárodného seminára v Maastrichte zameraného na práva OZP v EU o národné špecifiká, praktické rady pre rozvoj stratégie testovacích prípadov, skúsenosti Interights. K tomu poslúži aj takmer 100-stranový preklad materiálov EÚ týkajúci sa práv občanov so ZP. Cieľovou skupinou sú mladší občania so zdravotným postihnutím s právnickým vzdelaním, prípadne zdravotne postihnutí občania stredného veku s niekoľkoročnými skúsenosťami z práce v organizáciách zdravotne postihnutých občanov. Celý projekt končí na jeseň roku 2006 seminárom v Bruseli a vytvorením medzinárodnej siete aktivistov doporučených jednotlivými NROZP z EÚ.
Termín :  2006 
Zodpovední : Národná rada občanov so zdravotným postihnutím v SR
Finančné zabezpečenie : 140.000,- Sk    

F.	Konferencia o implementácii európskych smerníc zamedzujúcich diskriminácii občanov so zdravotným postihnutím do legislatívy Slovenska a ich dodržiavanie. Zámerom projektu je zrealizovať prieskum dodržiavania práv zdravotne postihnutých občanov v oblasti zamestnávania, prístupnosti, vzdelávania podľa jednotlivých zdravotných postihnutí. Konferencia organizovaná Národnou radou občanov so zdravotným postihnutím v SR, ktorej účastníkmi okrem občanov so zdravotným postihnutím budú aj zástupcovia štátnej správy zodpovední za aplikáciu európskych  smerníc, odborníci z vysokých škôl, samosprávy, bude mať za cieľ zmapovať úroveň implementácie európskych noriem,  prerokovať výsledky prieskumu monitorovania diskriminácie z dôvodu zdravotného postihnutia a vo vzťahu k jednotlivým skupinám zdravotného postihnutia, ale aj k jednotlivcom. 
Cieľovou skupinou sú na jednej strane zástupcovia štátnej správy a samosprávy zodpovední za implementáciu európskych noriem a na druhej strane občania so zdravotným postihnutím, ktorým by smernice mali pomôcť skvalitniť ich život.Vytváraniu rovnakých príležitostí pre ľudí so zdravotným postihnutím napomôže aj vzájomná výmena názor a skúseností medzi týmito dvomi skupinami. 
Termín :  2007 
Zodpovední : Národná rada občanov so zdravotným postihnutím v SR
Predpokladané fin. zabezpečenie: 198.000,- Sk    

5.2 Systematické vzdelávanie zamestnancov ústredných orgánov štátnej správy a zamestnanci územnej samosprávy v oblasti zachovávania zásady rovnakého zaobchádzania s mužmi a ženami.

A.	Ministerstvo práce, sociálnych vecí a rodiny SR (ďalej len MPSVR SR) bude v priebehu roka 2006 zabezpečovať systematické (cyklické) vzdelávanie zamestnancov ústredných orgánov štátnej správy o princípoch rodovej rovnosti a uplatňovaní stratégie gender mainstreaming.
Termín :  2006 - 2008
Zodpovední : MPSVaR SR
Finančné zabezpečenie : z rozpočtovej kapitoly MPSVaR SR        

B.	Ministerstvo kultúry SR (ďalej len „MK SR“) zabezpečí systematické vzdelávanie príslušníkov profesijných skupín v oblasti kultúry a vzdelávanie a mienkotvornú činnosť zamestnancov v štátnej správe v oblasti zachovávania zásady rovnakého zaobchádzania s mužmi a ženami.
Termín :  2006 - 2008
Zodpovední : MK SR
Finančné zabezpečenie : z rozpočtovej kapitoly MK SR    

5.3. Systematické vzdelávanie mediálnych pracovníkov a pracovníkov monitoringu médií v oblasti zachovávania zásady rovnakého zaobchádzania s mužmi a ženami.

Ministerstvo práce, sociálnych vecí a rodiny SR (ďalej len MPSVR SR) bude v priebehu roka 2007 zabezpečovať systematické (cyklické) vzdelávanie mediálnych pracovníkov a pracovníkov monitoringu médií o princípoch rodovej rovnosti a uplatňovaní stratégie gender mainstreaming.
Termín :  2007
Zodpovední : MPSVaR SR
Finančné zabezpečenie : z rozpočtovej kapitoly MPSVaR SR        

6.	Podpora kultúrnych a spoločenskovedných aktivít venovaných problematike 
dodržiavania ľudských práv a predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

6.1. Seminár venovaný medzinárodnoprávnym záväzkom SR v oblasti diskriminácie 
a medzinárodnoprávnym nástrojom ochrany proti diskriminácii.

Ministerstvo zahraničných vecí SR (ďalej len „MZV SR„) zorganizuje jednodňový seminár venovaný medzinárodnoprávnym záväzkom SR, v oblasti diskriminácie a medzinárodnoprávnym nástrojom ochrany proti diskriminácii. Uvedený seminár plánujú usporiadať v roku 2007 v rámci cyklu seminárov, ktoré o ochrane ľudských práv organizuje Odbor ľudských práv Ministerstva zahraničných vecí SR.
Termín :  2007
Zodpovední : MZV SR
Finančné zabezpečenie : z rozpočtovej kapitoly MZV  SR        

6.2. Príprava a realizácia aktivít Ministerstva kultúry SR venovaných problematike  predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Ministerstvo kultúry SR (ďalej len „MK SR“) bude v priebehu rokov 2006 – 2008 pokračovať v realizácii rôznych aktivít zameraných na zvýšenie tolerancie verejnosti k menšinovej kultúre a aktivít zameraných na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie prostredníctvom viacerých kultúrnych inštitúcií. Podujatia takéhoto charakteru prispejú k rozvoju a poznaniu rozmanitosti kultúr jednotlivých národnostných menšín, a tým k prehlbovaniu tolerancie, k vytváraniu multikultúrneho prostredia ako aj k podpore procesu inklúzie do väčšinovej spoločnosti. 
Aktivity sa budú realizovať z rozpočtovej kapitoly MK SR.
Termín :  2006 - 2008
Zodpovední: MK SR
Finančné zabezpečenie: z rozpočtovej kapitoly MK SR

Prehľad aktivít:
1. Organizácie v zriaďovateľskej pôsobnosti MK SR
Slovenská filharmónia
V období rokov 2006 - 2008 vo svojej činnosti zameriavať na všetky profesijné skupiny a prostredníctvom neformálnych mítingov upozorňovať na možné prejavy diskriminácie, rasizmu, xenofóbie alebo antisemitizmu. Z hľadiska mienkotvornej činnosti sa bude vo svojich publikačných materiáloch a vystúpeniach na verejnosti dôrazne dištancovať od všetkých možných prejavov intolerancie a ostatných prejavov, ktoré by mohli súvisieť s porušovaním ľudských práv. Zároveň bude v budúcom období bude dôrazne dbať na to, aby sa pri výbere nových pracovníkov, či už v jednotlivých umeleckých súboroch prostredníctvom konkurzov alebo v administratívnej zložke, rešpektovala rovnosť práv mužov a žien. V období rokov 2006 - 2008 pripraví stretnutia s poprednými odborníkmi na danú problematiku v záujme získavania nových informácií a ich uplatňovania v pracovnej a spoločenskej oblasti.
Termín :  2006 - 2008

Štátna opera v Banskej Bystrici
Naďalej bude uvádzať tanečné dielo Gorana Bregoviča: Gypsy Roots, ktoré sa zaoberá problematikou rasovej neznášanlivosti a spoločenskej intolerancie, ako aj autorskú inscenáciu Dany Dinkovej Biele peklo určenú hlavne mládeži a ohrozeným vekovým skupinám. Okrem toho v sezóne 2006 - 2008 pripravuje celosvetovú premiéru opery Vladimíra Godára Pod rozkvitnutými sakurami, ktorá sa uskutoční v úzkej spolupráci s japonským kráľovstvom. Ide o snahu preklenúť rozdiely medzi európskym a japonským hľadaním spoločných bodov.
Termín :  2006 - 2008

Národné osvetové centrum (NOC)
Bude venovať pozornosť problematike zakotvenej v Akčnom pláne predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie predovšetkým konzultačno-poradenskými a metodickými aktivitami (pokyny, usmernenia), publikačnou činnosťou (v časopise Národná osveta), realizáciou vzdelávacích, záujmovo-umeleckých a voľnočasových aktivít. Podujatia NOC budú zamerané predovšetkým na spolužitie väčšinového obyvateľstva s Rómami (propagácia rómskej kultúry, folklóru, prezentácia skupín, súborov a jednotlivcov, spoločné kultúrne aktivity a pod.), vzdelávanie rôznych skupín obyvateľstva v oblasti občianskeho vzdelávania (výchova k ľudským právam, rodové vzdelávanie, multikultúrne vzdelávanie), integráciu a akceptáciu zdravotne postihnutých do spoločnosti a zvyšovanie citlivosti k akejkoľvek diskriminácii v každodennom živote obyvateľstva. NOC bude týmto smerom ovplyvňovať činnosť regionálnych osvetových stredísk, samospráv, mimovládnych organizácií  a iných kultúrnych subjektov.
Termín :  2006 - 2008

Štátna vedecká knižnica v Prešove 
V rokoch 2006 - 2008 plánuje na oddelení akvizície a spracovania fondov pravidelne sledovať domácu a zahraničnú produkciu týkajúcu sa všetkých foriem diskriminácie a obohatiť knižničný fond touto literatúrou, na oddelení bibliografie na požiadanie vypracovávať rešerše na tému diskriminácia, na úseku knižnično informačných služieb pripraviť tematické výstavky kníh spojené s prednáškou na tému diskriminácia, na Informačnom mieste Rady Európy v spolupráci s IMRE organizovať právne poradne obyvateľom prešovského kraja ohľadom ľudských práv.
Termín :  2006 - 2008

Slovenské národné múzeum (SNM) 
V rámci organizačnej štruktúry SNM pôsobia múzeá národnostných a etnických menšín, ktoré svoju činnosť vyvíjajú z aspektu širších medzietnických vzťahov, s akcentom na vzťahy majoritného obyvateľstva ku kultúre národnostných a etnických menšín. V rokoch 2006 – 2007 plánujú tieto múzeá pokračovať v už overených aktivitách, ktoré vykonávajú denne v rámci akvizičnej činnosti t. j. zhromažďovanie hmotných a duchovných dokladov jednotlivých menšinových kultúr, v oblasti expozičnej činnosti a v prednáškovej činnosti najmä pre žiakov základných a stredných škôl. Taktiež plánujú pokračovať v spoločných aktivitách projektom Múzeá a etniká, zameraným predovšetkým na výskum a prezentáciu špecifík jednotlivých menšinových kultúr, ktoré sa prejavovali v každodennom živote príslušníkov menšín (napr. stravovanie, odev, folklór a pod.). Do projektu sú zapájané aj múzeá mimo štruktúry SNM, ktoré sa zaoberajú múzejnou dokumentáciou menšinových kultúr – napr. Vihorlatské múzeum Humenné, Gemersko-malohontské múzeum Rimavská Sobota.
Aktivity jednotlivých múzeí:
Múzeum židovskej kultúry - otvorenie stálej expozície v synagóge v Nitre venovanej najväčšej tragédii židovských občanov Slovenska.
Múzeum kultúry karpatských Nemcov - znovuotvorenie stálej expozície múzea v Bratislave s dôrazom na prezentáciu dejín karpatských Nemcov, ich pozitívneho vkladu do hospodárskeho a kultúrneho rozvoja Slovenska, ako aj dôsledkov povojnovej diskriminácie nemeckého obyvateľstva a prejavov intolerancie najmä oficiálnych štátnych orgánov.
Múzeum kultúry Čechov na Slovensku - príprava a realizácia výstav T. G. Masaryk a Alica Masaryková, Bratia Čapkovci, ktoré približujú pôsobenie významných českých osobností vo vzťahu k Slovensku.
Múzeum kultúry Rómov na Slovensku - putovná výstava, realizovaná v roku 2005, bude reprízovaná aj v nasledujúcich rokoch a bude venovaná histórii a súčasnosti Rómov na Slovensku.
Múzeum ukrajinsko-rusínskej kultúry - Medzinárodné bienále umeleckej tkaniny ľanovej, výstava Z krosna do Krosna, na ktorej sa svojimi umeleckými textíliami prezentujú umelci z mnohých krajín sveta.
Múzeum kultúry Maďarov na Slovensku - expozície v Sklabinej (Rodný dom Kálmána Mikszátha) a Dolnej Strehovej (Expozícia o živote a diele I. Mádácha).
Termín :  2006 - 2008

Múzeum SNP v Banskej Bystrici
V rokoch 2006 – 2008 bude realizovať otvorené hodiny k danej problematike v súlade s učebnými osnovami dejepisu základných a stredných škôl, ako aj rozšírené lektorské výklady o špecifickej oblasti histórie protifašistického odboja v rokoch 1938 – 1945 poskytnú aj študentom vysokých škôl. Odborní pracovníci historického oddelenia Múzea SNP budú i v ďalších rokoch organizovať prednášky spojené s besedami pre učiteľov dejepisu z celého Slovenska. Ich zámerom bude nielen objektívne interpretovať historické fakty z obdobia 2. svetovej vojny a SNP, ale aj poukazovať na aktuálne hrozby ideológie nacizmu a rasovej neznášanlivosti v súčasnosti, ako i na možnosti predísť a čeliť ich prejavom. Každý rok v septembri a októbri bude realizovať dokumentárne výstavy a sprievodné podujatia k pamätnému dňu obetí holokaustu a rasového násilia v SR. V rokoch 2004 - 2005 v spolupráci s Anna Frank House v Holandsku bola vykonaná rozsiahla repasáž putovnej výstavy Anna Franková - história a dnešok. V spolupráci s Nadáciou Milana Šimečku sprístupní výstavu v  období 2006 - 2008 na slovenských stredných školách. Interaktívnou formou workshopu lektori, študenti stredných škôl oboznámia v jednotlivých mestách svojich spolužiakov nielen s tragickou históriou ľudských osudov židovských rodín počas 2. svetovej vojny v Európe a na Slovensku, ale sa aj osobne vyjadria k prejavom antisemitizmu a prejavom intolerancie vo svojom okolí. Pre študentov SŠ pripraví odbornú prednášku spojenú s premietaním archívneho dokumentárneho filmu Obyčajný fašizmus režiséra M. Romma. Sledovanie dokumentu si vyžaduje určitú úroveň poznania, vnímania a posudzovania tohto materiálu, preto je spojené s odborným príhovorom a následnou diskusiou s pracovníkom historického oddelenia múzea. Študenti sa tak nenásilnou formou učia pracovať s archívnym materiálom a vyjadriť svoje názory k predmetnej problematike. Odpútavacie aktivity (tvorivé dielne, výchovné koncerty, športové podujatia) bude múzeum organizovať a zabezpečovať pri jednotlivých sviatkoch a výročných dňoch počas celého obdobia. Tieto aktivity budú bližšie špecifikované a aktualizované v plánoch činnosti a ich vyhodnoteniach na roky 2006 - 2008.
Termín :  2006 - 2008

Slovenská ústredná hvezdáreň
V rámci svojej kultúrnovýchovnej činnosti v rokoch 2006 - 2008 uskutoční pre všetky kategórie obyvateľstva prednášky, besedy, exkurzie, semináre a verejné pozorovania. Pre príslušníkov maďarskej národnostnej menšiny bude organizovať exkurzie a prednášky z oblasti astronómie v maďarskom jazyku, predovšetkým pre žiakov a študentov ZŠ a SŠ s vyučovacím jazykom maďarským.
Termín :  2006 - 2008

Štátna galéria v Banskej Bystrici 
V rokoch 2006 - 2008 plánuje zrealizovať 18 výstavných projektov z oblasti moderného a súčasného výtvarného umenia, ktoré budú sprístupnené všetkým občanom a návštevníkom galérie bez rozdielu a za rovnakých podmienok (vrátane odborných sprievodov a prednášok). Kultúrnovýchovná práca bude zameraná na edukáciu najmä mladej generácie, pričom zohľadní kultiváciu diváka aj smerom k eliminácii všetkých prejavov násilia. Obsah výstav, lektorátov k nim a iných kultúrno-výchovných podujatí bude zameriavať nielen na formové a výrazové kvality výtvarného umenia, ale interpretovať aj humánny a humanizačný rozmer umenia smerom k eliminácii akýchkoľvek prejavov intolerancie.
Termín :  2006 - 2008

Slovenské centrum dizajnu
V júni 2005 Slovenské centrum dizajnu vyhlásilo súťaž plagátov s tematikou boja proti diskriminácii pod názvom Imagine (Predstav si všetkých ľudí). Súťaž bola určená študentom slovenských stredných a vysokých škôl s výtvarným zameraním. Odborná porota vybrala 15 návrhov, ktoré budú predstavené ako samostatná výstavná kolekcia v rámci podujatia Trienále plagátu Trnava v jeseni v roku 2006. V rokoch 2007 – 2008 bude výstavná kolekcia prezentovaná na výstavách, ktoré budú mať putovný charakter. 
Termín :  2006 - 2008

Ústav pre vzťahy štátu a cirkvi
V rokoch 2006 - 2008 plánuje vydávanie odborných publikácií a organizovanie odborných konferencií, osvetovú, informačnú a prednáškovú činnosť, ktorá sa týka danej problematiky.
Termín :  2006 - 2008

Divadelný ústav
Pripravuje zborník zameraný na profesionálnu umeleckú činnosť Divadla Romathan v Košiciach pod pracovným názvom Sprievodca rómskou kultúrou. Vydanie zborníka je plánované v roku 2007.

2. Aktivity občianskych združení zabezpečujúcich rozvoj kultúr národnostných menšín a znevýhodnených skupín obyvateľstva

Rómske centrum Ternipen, Snina
Celoslovenský rómsky festival, Snina
Termín: 2006, 2007, 2008

Chorvátsky kultúrny zväz na Slovensku, Bratislava
Festival chorvátskej kultúry, Bratislava
Termín: 2006, 2007, 2008

Poľský klub, Bratislava
Poľské dni kultúry, Bratislava
Termín: 2006, 2007, 2008

Karpatskonemecký spolok na Slovensku, Košice
Sviatok kultúry a vzájomnosti Karpatskonemeckého spolku, Kežmarok
Termín: 2006, 2007, 2008

Zväz Rusínov – Ukrajincov Slovenskej republiky, Prešov
Festival drámy a umeleckého slova, Medzilaborce
Termín: 2006, 2007, 2008

Zväz Rusínov – Ukrajincov  Slovenskej republiky, Prešov
Slávnosti kultúry vo Svidníku
Termín: I. polrok 2006, 2007, 2008

Zväz Rusínov – Ukrajincov  Slovenskej republiky, Prešov
Festival duchovnej piesne
Termín: 2006, 2007, 2008

OV Csemadok, Galanta
Kodályove dni – Celoslovenský festival speváckych zborov
Termín: 2007, 2008
OV Csemadok, Dunajská Streda
Podunajská jar, Dunajská Streda – Celoslovenská prehliadka detských a bábkarských divadelných súborov
Termín: 2006, 2007, 2008

Združenie národnostných rozhlasových vysielaní, Bratislava
Jarný vietor vodu dúva, Bratislava – Celoslovenský festival ľudových piesní sólistov a súborov s medzinárodnou účasťou
Termín: 2006, 2008

Jókaiho dni v Komárne, n. f.
Jókaiho Dni – Celoslovenská prehliadka mládežníckych a dospelých súborov
Termín: 2006, 2007

Effeta – stredisko sv. Františka Saleského, Nitra
Medzinárodný festival nepočujúcich
Termín: 2006, 2008

Tanečný klub Danube, Bratislava
Medzinárodný tanečno-výtvarno-integračný festival 
Termín: 2006, 2007, 2008

6.3. Zabezpečenie infraštruktúry a pilotného projektu realizácie kompetencií Národnej komisie pre výchovu k ľudským právam.

V súvislosti s Dekádou výchovy k ľudským právam, vyhlásenou OSN, mali vlády členských štátov povinnosť pripraviť národné plány výchovy k ľudským právam. V Slovenskej republike bol na základe uznesenia vlády č. 446/2004 vypracovaný Štátnym pedagogickým ústavom a Ministerstvom školstva Slovenskej republiky Národný plán výchovy k ľudským právam pre roky 2005-2014 a bol schválený operatívnou poradou ministra školstva 8.2.2005. 
Direktíva OSN pre národný plán v programe výchovy a vzdelávania k ľudským právam 
( 52. zasadnutie OSN, bod programu č.112 (b), stanovuje ako prvý krok vznik Národnej komisie pre výchovu k ľudským právam. V hodnotiacom dotazníku, ktorý Slovenská republika vypracovala a odoslala do OSN už počas prvej dekády Výchovy k ľudským právam, je deklarovaný záväzok Slovenskej republiky, že takáto Komisia vznikne v  Slovenskej republike pri Slovenskom národnom stredisku pre ľudské práva, ktoré spĺňa kritérium nadsektorovej a nadrezortnej inštitúcie. Komisia bola v decembri 2005 pri SNSĽP zriadená a začiatkom roka 2006 má reálne začať pracovať.
V týchto súvislostiach sa SNSĽP poskytnú finančné prostriedky na zabezpečenie rozšírených kompetencií a realizáciu pilotného projektu dobudovania infraštruktúry komisie. 
Termín :  2006 
Zodpovední : SNSĽP
Finančné zabezpečenie : 100.000,- Sk

6.4. Zorganizovanie  filmového festivalu o menšinách

A.		Barok Film zabezpečí organizáciu prehliadky filmov Minority film festival o menšinách a  všetkých formách diskriminácie, rasizmu, xenofóbie, antisemitizmu a iných prejavoch intolerancie. Pôjde o štvordňovú prehliadku dokumentárnych filmov s tematikou národnostných menšín doplnenú sprievodnými podujatiami premietaniami pod holým nebom, diskusiami, prednáškami, happeningami, koncertmi ethno a world music, výstavami, ochutnávkami národných jedál a nápojov.
Zámerom je prostredníctvom filmovej prehliadky dokumentovať rôznorodosť menšín a prístupov k nim v histórii aj súčasnosti, predstaviť kultúrne tradície a historické korene kultúr národnostných menšín s dôrazom na zachovanie kultúrnej identity.
Priblížiť širší kontext menšinovej problematiky, osloviť mladých ľudí, prehlbovať ich vzťah k hodnotám modernej vyspelej  civilizácie a viesť ich k poznaniu humanizmu a úcte k človeku.
Termín :  2006 - 2008 
Zodpovední : Barok Film
Finančné zabezpečenie : 450.000,- Sk
Predpokladané fin. zabezpečenie na roky 2007 a 2008: 450.000,- Sk každoročne

B.	Festival dokumentárnych filmov o ľudských právach Jeden Svet 2006
Festival Jeden svet prezentuje najnovšiu dokumentárnu zahraničnú a slovenskú tvorbu, týkajúcu sa ľudsko-právnej problematiky vzdeláva a poskytuje informácie o situácii v rôznych krajinách sveta a o rôznorodých ľudskoprávnych problémoch. Organizátorom podujatia je občianske združenie Človek v ohrození, ktoré organizovalo predchádzajúcich päť ročníkov festivalu. Pri získavaní filmov spolupracuje združenie s českým partnerom Člověk v tísni, ktorý organizuje súťažný festival ONE WORLD. Združenie Človek v ohrození každý rok získava časť filmov samostatne – najmä filmy zo slovenskej a višegrádskej produkcie. Filmové predstavenia sú sprevádzané diskusiami s filmovými hosťami. V rámci vybraných filmových sekcií sa uskutočnia min. 3 diskusie v Bratislave a po jednej diskusii v každom z 9 miest Slovenska, v rámci ktorých budú pozvaní azylanti a sociálni pracovníci, ktorí sa venujú integrácii azylantov do spoločnosti, aby sa podelili s divákmi (žiakmi a študentmi SŠ) o svoje životné príbehy a skúsenosti s príchodom na Slovensko a so svojou snahou začleniť sa do našej spoločnosti. OZ Človek v ohrození je od 1. 1. 2005 implementačný partner UNHCR pre integráciu azylantov na Slovensku. Ceľovou skupinou sú návštevníci festivalu v Bratislave a ďalších 9 mestách Slovenska (Zvolen, Brezno, Šamorín, Pezinok, Banská Štiavnica, Prešov, Košice, Čadca, Banská Bystrica), najmä  študenti  vysokých škôl a mladí ľudia. 
Termín :  2006 
Zodpovední : OZ Človek v ohrození
Finančné zabezpečenie : 150.000,- Sk

6.5. Národný plán výchovy k ľudským právam.

Koncepcia výchovy k ľudským právam je celospoločenskou záležitosťou, tak ako to vyplýva  z dokumentov vydaných OSN v súvislosti s Dekádou výchovy k ľudským právam. Ako súčasť realizácie  Dekády OSN v SR bol vypracovaný Národný plán výchovy k ľudským právam na roky 2005 -2014, ktorý bol  schválený operatívnou poradou ministra školstva dňa 8. februára 2005. 
(http://www.education.gov.sk/RS/OVaVRK/DOC/2005/20050407_narodny_plan_vychovy_2005_2014.pdf,  
http://www.education.gov.sk/RS/OVaVRK/DOC/2005/20050407_narodny_plan_vychovy_2005_2014_priloha_1.doc
http://www.education.gov.sk/RS/OVaVRK/DOC/2005/20050407_narodny_plan_vychovy_2005_2014_priloha_2.doc
http://www.education.gov.sk/RS/OVaVRK/DOC/2005/20050407_narodny_plan_vychovy_2005_2014_priloha_3.doc )
Za realizáciu Národného plánu výchovy k ľudským právam na roky 2005 – 2014 (ďalej len „národný plán výchovy“) zodpovedá Ministerstvo školstva SR (ďalej len „MŠ SR“). Gestorom je Štátny pedagogický ústav (ďalej len „ŠPÚ“), ktorý je zároveň koordinátorom plnenia navrhovaných úloh realizovaných v spolupráci s Metodicko-pedagogickými centrami v SR, Výskumným ústavom detskej psychológie a patopsychológie, Štátnou školskou inšpekciou, Ústavom informácii a prognóz školstva, Štátnym inštitútom odborného vzdelávania a mimovládnymi organizáciami, ktoré sa podieľali  na tvorbe  Národného plánu  výchovy k ľudským právam.
V záujme dosiahnutia cieľov národného plánu výchovy sa plánujú zmeny vzdelávacieho systému tak, aby celý tento systém bol priaznivý pre praktické uplatňovanie ľudských práv v škole. Zmeny by sa mali vykonať v riadení rezortu školstva, v riadení škôl ako aj v riadení výchovno-vzdelávacieho procesu. 
Cieľom výchovy k ľudským právam v školách by malo byť osvojenie si vedomosti, zručnosti a postojov, ktoré sú dôležité pre posilňovanie ľudskej dôstojnosti, informovanej a nezávislej participácie na vývoji demokratickej spoločnosti, v súlade s hodnotami, ako sú ľudské práva, rovnosť, pluralita a spravodlivosť.
Národný plán výchovy by mal viesť k vytvoreniu vyučovacieho procesu, ktorý rešpektuje vývojové charakteristiky žiakov, prispievať k ich rozvoju ako nezávislej a zodpovednej osobnosti, ktorá bude budovať svoje názory a vzťahy na princípoch dôstojnosti a nedotknuteľnosti indivídua. Významné je používanie adekvátnych vyučovacích a výchovných metód pedagógmi. Preto je  vzdelávanie k ľudským právam  začlenené aj do systému prípravy všetkých pedagógov.
Špecifickou úlohou v rámci národného plánu výchovy je oblasť práv národnostných menšín a formovanie vzťahu a postojov k národnostným menšinám žijúcim v Slovenskej republike. Národný plán výchovy sa zameriava najmä na výchovu k tolerancii a  k odbúravaniu predsudkov, ako aj formovanie vzťahu príslušníkov národnostných menšín k majoritnému národu a zodpovednosti za svoju integráciu do širšieho národného spoločenstva. Veľmi dôležitá je multikultúrna výchova, v oblasti informovania o histórii a kultúre a špecifických právach národnostných menšín žijúcich na území SR. Rovnako aj v oblasti vštepovania občianskych hodnôt potrebných k multikulturalite a utváranie pozitívnych multikultúrnych postojov pri súčasnom pestovaní vlastnej národnej a národnostnej identity.

Medzi aktivity patrí:
A.	Pripraviť a realizovať  kvalitatívnu analýzu  (monitoring) ľudských práv  v školskom  a triednom prostredí.
Termín :  2006- 2014
Zodpovední : MŠ SR , 
Finančné zabezpečenie : z rozpočtovej kapitoly MŠ SR                   

B.	Analyzovať  dokumenty školy  (citlivosť k ľudským právam na reprezentatívnej vzorke 80 škôl). 
Termín :  2006 
Zodpovední : MŠ SR , 
Finančné zabezpečenie : z rozpočtovej kapitoly MŠ SR                   	  	 

C.	Uskutočniť a interpretovať výskum sociálnej klímy v súvislosti s aplikáciou práv detí a ľudských práv v materských, základných a stredných školách vrátane špeciálnych škôl, ako aj výskum zameraný na hodnotenie sociálnej klímy z hľadiska integrovaných žiakov so špeciálnymi výchovno-vzdelávacími potrebami v školách.
Termín :  2008
Zodpovední : MŠ SR , 
Finančné zabezpečenie : z rozpočtovej kapitoly MŠ SR                   

D.	Realizovať kvalitatívnu analýzu vybraných učebníc používaných v  základných a stredných školách, špeciálnych základných školách a školách s vyučovacím jazykom národností a s vyučovaním jazyka národností, z aspektu výchovy k ľudským právam.  Zároveň analyzovať učebnice z hľafiska eliminovania prvkov vedúcich k tvorbe negetívnych stereotypov.
Termín :  2008 
Zodpovední : MŠ SR , 
Finančné zabezpečenie : z rozpočtovej kapitoly MŠ SR                   
 
E.		Vypracovať  koncepčný materiál  pre potreby výchovy  k ľudským právam pre bežné 
   		a špeciálne základné a stredné školy, obsahujúci súhrn najdôležitejších pojmov, 
zručností a metód umožňujúcich  ich aktívne osvojenie. 
Termín :  2006
Zodpovední : MŠ SR , 
Finančné zabezpečenie : z rozpočtovej kapitoly MŠ SR     
              
F.		Pre  potreby  vzdelávania  učiteľov a detí pripraviť a  vydať metodiku Ľudské práva 
a zručnosti potrebnú na ich pochopenie a uplatňovanie. Osvojiť si a rozvinúť kompetencie a zručnosti potrebné  pre skutočnú realizáciu ľudských práv v triede, v škole a voľnočasových skupinách prostredníctvom aktivít a cvičení. Posunúť výučbu o ľudských  právach z úrovne poznatkov  na úroveň aplikácie.
Termín :  2006 
Zodpovední : MŠ SR , 
Finančné zabezpečenie : z rozpočtovej kapitoly MŠ SR                   

G.		Zrealizovať  v  spolupráci  s  Úradom vlády  SR  (odborom boja proti korupcii) 
prostredníctvom MVO Transparency International Slovensko, ŠPÚ a MPC na 
Slovensku pokračovanie projektu s názvom “Protikorupčné nástroje”.
Termín :  2006
Zodpovední : MŠ SR , 
Finančné zabezpečenie : z rozpočtovej kapitoly MŠ SR      
             
H.	Vypracovať vzorové dokumenty pre školy (vnútorný poriadok atď.).
Termín :  2007
Zodpovední : MŠ SR , 
Finančné zabezpečenie : z rozpočtovej kapitoly MŠ SR               

6.6.   Monitoring a mienkotvorná činnosť 

A.	Slovenské národné stredisko pre ľudské práva bude realizovať „Reprezentatívny výskum vnímania ľudských práv a zásady rovnakého zaobchádzania dospelej populácie v Slovenskej republike – 1.fáza“ naplánovaná na rok 2006 a 2. fáza naplánovaná na rok 2008. Zámerom je dlhodobé opakované zisťovanie vedomostnej úrovne a postojov vo vzťahu k ľudským právam a k uplatňovaniu zásady rovnakého zaobchádzania dospelej populácie v SR pre potreby monitoringu, analýzy vzdelávacích potrieb v danej oblasti a budovania informačných databáz.  
Termín :  2006
Zodpovední : SNSĽP  
Finančné zabezpečenie : 350.000,- Sk
Predpokladané fin. zabezpečenie na rok 2008: 350.000,- Sk

B.	Podpredseda vlády SR pre vedomostnú spoločnosť, európske záležitosti, ľudské práva a menšiny zabezpečí aktivity s cieľom komunikácie témy ľudských práv smerom k verejnosti, upriamením pozornosti na problematiku ochrany ľudských práv, výchovy k ľudským právam a boja proti diskriminácii a vytvorením platformy na celospoločenský dialóg.  
Termín:  2006 
Zodpovední :  podpredseda vlády SR pre vedomostnú spoločnosť európske záležitosti, ľudské práva a menšiny
Finančné zabezpečenie: 250.000,- Sk

7.	Činnosť Medzirezortnej skupiny na realizáciu Akčného plánu predchádzania  
všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008.

Medzirezortná pracovná skupina pracuje pod gesciou podpredsedu vlády SR pre európske záležitosti, ľudské práva a menšiny. V kompetencii medzirezortnej pracovnej skupiny je koordinácia aktivít v rámci akčného plánu, ako aj zapájanie ďalších rezortov či mimovládnych organizácií do prípravy a realizácie akčného plánu.
 Medzirezortná skupina na realizáciu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie má 20 členov. 
 
Členmi Medzirezortnej skupiny sú zástupcovia:
- Ministerstva financií SR,
- Ministerstva kultúry SR,
- Ministerstva obrany SR,
- Ministerstva práce, sociálnych vecí a rodiny SR,
- Ministerstva spravodlivosti SR,
- Ministerstva školstva SR,
- Ministerstva vnútra SR,
- Ministerstva zahraničných vecí SR,
- Ministerstva zdravotníctva SR,
- Úradu splnomocnenkyne vlády SR pre rómske komunity,
- Migračného úradu SR,
- Úradu hraničnej a cudzineckej polície PZ,
- Generálnej prokuratúry SR 
- Justičnej akadémie
- Úradu pre štátnu službu
- Slovenského národného strediska pre ľudské práva,
- Štátneho pedagogického ústavu,
- Slovenskej zdravotníckej univerzity,
- ZMOS-u.